Document ID: 32006L0124

ΟΔΗΓΊΑ 2006/124/ΕΚ ΤΗΣ ΕΠΙΤΡΟΠΉΣ
της 5ης Δεκεμβρίου 2006
για τροποποίηση της οδηγίας 92/33/ΕΟΚ του Συμβουλίου για την εμπορία φυταρίων και πολλαπλασιαστικού υλικού κηπευτικών, εκτός των σπόρων προς σπορά, και της οδηγίας 2002/55/ΕΚ του Συμβουλίου περί εμπορίας σπόρων προς σπορά κηπευτικών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/33/ΕΟΚ του Συμβουλίου, της 28ης Απριλίου 1992, για την εμπορία φυταρίων και πολλαπλασιαστικού υλικού κηπευτικών, εκτός των σπόρων προς σπορά (1), και ιδίως το άρθρο 1 παράγραφος 3,
την οδηγία 2002/55/ΕΚ του Συμβουλίου, της 13ης Ιουνίου 2002, περί εμπορίας σπόρων προς σπορά κηπευτικών (2), και ιδίως το άρθρο 2 παράγραφος 2 και το άρθρο 45,
Εκτιμώντας τα ακόλουθα:
(1)
Η οδηγία 2002/55/ΕΚ δεν περιλαμβάνει όλα τα γένη και είδη κηπευτικών που καλύπτονται από την οδηγία 92/33/ΕΟΚ. Κρίνεται σκόπιμη η επέκταση του πεδίου εφαρμογής της οδηγίας 2002/55/ΕΚ ώστε να εφαρμόζεται για τα ίδια γένη και είδη που καλύπτει η οδηγία 92/33/ΕΟΚ.
(2)
Οι οδηγίες 2002/55/ΕΚ και 92/33/ΕΟΚ δεν περιλαμβάνουν το φυτικό είδος Zea mays L. (η κοινή του ονομασία είναι ποπ κορν ή γλυκό καλαμπόκι), που καλλιεργείται ευρέως σε ορισμένα νέα κράτη μέλη. Κρίνεται σκόπιμη η επέκταση του πεδίου εφαρμογής και των δύο οδηγιών ώστε να καλύπτεται και το φυτικό είδος Zea mays L. Παρόλο που ο αραβόσιτος, στον οποίο περιλαμβάνεται το ποπ κορν και το γλυκό καλαμπόκι, ταξινομείται στα σιτηρά βάσει της νομοθεσίας που αφορά την κοινή γεωργική πολιτική, οι σπόροι προς σπορά γλυκού καλαμποκιού και ποπ κορν πρέπει να υπόκεινται στην ειδική νομοθεσία που αφορά την εμπορία σπόρων προς σπορά κηπευτικών.
(3)
Με βάση τα νέα επιστημονικά δεδομένα, ορισμένες από τις βοτανικές ονομασίες που χρησιμοποιούνται στις οδηγίες 92/33/ΕΟΚ και 2002/55/ΕΚ θεωρούνται εσφαλμένες ή αμφίβολης εγκυρότητας. Οι εν λόγω ονομασίες πρέπει να εναρμονιστούν με εκείνες που γίνονται αποδεκτές σε διεθνές επίπεδο.
(4)
Για το λόγο αυτό οι οδηγίες 92/33/ΕΟΚ και 2002/55/ΕΚ πρέπει να τροποποιηθούν αναλόγως.
(5)
Τα μέτρα που ορίζονται στην παρούσα οδηγία είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα γένη και τα είδη που απαριθμούνται στο παράρτημα ΙΙ της οδηγίας 92/33/ΕΟΚ αντικαθίστανται από εκείνα που απαριθμούνται στο παράρτημα της παρούσας οδηγίας.
Άρθρο 2
Η οδηγία 2002/55/ΕΚ τροποποιείται ως εξής:
1)
Τα γένη και τα είδη που απαριθμούνται στο άρθρο 2 παράγραφος 1 στοιχείο β) αντικαθίστανται από εκείνα που απαριθμούνται στο παράρτημα της παρούσας οδηγίας.
2)
Το σημείο 3 στοιχείο α) του παραρτήματος ΙΙ τροποποιείται ως εξής:
α)
εισάγονται οι ακόλουθες εγγραφές με αλφαβητική σειρά:
«Allium fistulosum
97
0,5
65»
«Allium sativum
97
0,5
65»
«Allium schoenoprasum
97
0,5
65»
«Rheum rhabarbarum
97
0,5
70»
«Zea mays
98
0,1
85».
β)
η εγγραφή «Brassica oleracea (άλλα υπο-είδη)» αντικαθίσταται από την εγγραφή «Brassica oleracea (εκτός από το κουνουπίδι)»·
γ)
η εγγραφή «Brassica pekinensis» αντικαθίσταται από την εγγραφή «Brassica rapa (κινέζικο λάχανο)»·
δ)
η εγγραφή «Brassica rapa» αντικαθίσταται από την εγγραφή «Brassica rapa (γογγύλι-ρέβα)»·
ε)
η εγγραφή «Lycopersicon lycopersicum» αντικαθίσταται από την εγγραφή «Lycopersicon esculentum».
3)
Το σημείο 2 του παραρτήματος ΙΙΙ τροποποιείται ως εξής:
α)
Εισάγονται οι ακόλουθες εγγραφές με αλφαβητική σειρά:
«Allium fistulosum
15»
«Allium sativum
20»
«Allium schoenoprasum
15»
«Rheum rhabarbarum
135»
«Zea mays
1 000».
β)
Η εγγραφή «Brassica pekinensis» διαγράφεται·
γ)
Η εγγραφή «Lycopersicon lycopersicum» αντικαθίσταται από την εγγραφή «Lycopersicon esculentum».
Άρθρο 3
1. Τα κράτη μέλη θέτουν σε ισχύ και δημοσιεύουν τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία το αργότερο έως τις 30 Ιουνίου 2007. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ αυτών και των διατάξεων της παρούσας οδηγίας.
Εφαρμόζουν τις διατάξεις αυτές από την 1η Ιουλίου 2007. Ωστόσο, μπορούν να αναβάλουν έως τις 31 Δεκεμβρίου 2009 την εφαρμογή των διατάξεων σχετικά με την επίσημη έγκριση ποικιλιών που ανήκουν στα είδη Allium cepa L. (ποικιλία aggregatum group), Allium fistulosum L., Allium sativum L., Allium schoenoprasum L., Rheum rhabarbarum L. και Zea mays L.
Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από σχετική αναφορά κατά την επίσημη δημοσίευσή τους. Ο τρόπος αναφοράς καθορίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 4
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 5 Δεκεμβρίου 2006.

Labels: 3
17
6